Post salutacionem. Eddele vnnde gestrenge here, beszundere gunstige frund vnde gude gonre, so deme de erszamen manne here Laurentz Peterszen vnde Peter Symenszen, borgemester vnde borger der stad Abow, mit sommigen juwenn gestrenicheiden vnnde des rikes rad in Sweden mit des rades der stad Abouw van der eruen wegen zeligen heren Johan van Aschen tou&#x0364;orsichtigen breuen vor vnns syn irschenen in macht sodaner touorsichtigen breue esschende vnde begerende de xij(c) mark den suluen eruen vorsegelt vnde vorbreuet, de wy ouer mannigen iaren syn ouerbodich gewesen ut to richtende, so wy alsulke touorsichtige breue, so se nu benalet hebben, mochten dirlanget hebben, desz vns, Got betert, nii mochte beschen edder wedderuaren, darouer wy vnde de vnschuldigen kopman vnschulden * dupliken schaden geleden hebben. Aldus hebben wy dusser saken enthaluen vnsen rades sendebaden an den aldirdurchluchtigesten heren koningk to Denemarken geschicket, dar wy vns vormuden dagelix heyme to komende, dar juncker Wilm, dede sick ock vormenet recht to hebbende to den xij(c) mark, is vorschreuen; darumme wy de genante eruen to tokumst vnszen baden hebben verwiset to irfarende wo de dinge tusschen vns vnde juncker Wilm geflegen werden, dat wy myt eyner betalinge leddich vnde losz werden mogen. Wat denne recht is, sal den suluen eruen gutliken wol wedderuaren, welket ene in der tid ock wol willen vormelden. Gode salichliken [etc.]